|  |  |
| --- | --- |
| Kristina Jerjomina | Tallinn |
| õigusnõunik  Ettevõtluse osakond  Majandus- ja  Kommunikatsiooniministeerium | 29. veebruar 2024 |
| Suur-Ameerika 1 |  |
| 10122 Tallinn | E-POSTI TEEL: |
|  | [Kristina.Jerjomina@mkm.ee](mailto:Kristina.Jerjomina@mkm.ee) |
|  | [info@mkm.ee](mailto:info@mkm.ee) |
|  |  |

Tagasiside reklaamiseaduse muutmise seaduse eelnõu väljatöötamiskavatsusele

Lugupeetud Kristina Jerjomina

Majandus- ja Kommunikatsiooniministeerium (edaspidi **MKM**) edastas 31.01.2024.a. Eesti Hasartmängu Korraldajate Liidule (edaspidi **EHKL**) teavituse reklaamiseaduse muutmise seaduse eelnõu väljatöötamiskavatsuse (edaspidi **VTK**) kohta.

Peamised mured praeguse seadusega, mida on VTK-s kirjeldatud:

* reklaamiseadust on keeruline mõista ja rakendada, mis kulutab ebatõhusalt järelevalve ressurssi;
* seadus ei arvesta muutunud turuolukorra ja uute infokanalitega ning osad piirangud ei ole seetõttu enam asjakohased ega täida oma eesmärki;
* järelevalve hoovad pole piisavad ja selgepiirilised.

VTK-s on pakutud probleemidele erinevaid lahendusvariante ning turuosalistelt oodatakse tagasisidet, millised lahendusvariandid ja miks on asjakohased, kas nähakse muid asjakohasemaid lahendusi jm.

20.02.2024.a. toimus MKM-i poolt korraldatud VTK-d tutvustav kohtumine, kus rõhutati kõikidele puudutatud osapooltele samuti mis tahes ettepanekute edastamise palvet ja anti selge signaal, et hetkel on kõik väga lahtine ning kõik lahendusvariandid võimalikud, sh täieliku reklaamikeelu kehtestamine mõnes valdkonnas.

EHKL esitab alljärgnevalt oma seisukohad hasartmängureklaami puudutavates küsimustes.

1. Märgime, et seni kehtinud regulatsioon on hasartmängu reklaami küsimustes enamasti väga hästi toiminud. Kehtivat reklaamiseadust täpsustab ja täiendab Tarbija- ja Tehnilise Järelevalve Ameti (edaspidi **TTJA**) poolt välja töötatud reklaamijuhend, mida EHKL on koostöös TTJA-ga äsja ka jooksvalt ajakohastamas, sh arvesse võttes viimaste aastate arenguid, rikkumisi jms. Leiame, et seaduses kõikide asjaolude liigne täpsustamine ei ole otstarbekas ja võib kaasa tuua nn liigse ülereguleerimise. Reklaamijuhend kannab endas väga hästi seda eesmärki, kus nüansse ja konkreetseid olukorrapõhiseid näiteid täpsemaks vormistada ja muutuvas keskkonnas regulaatori ja alaliidu koostöös vastavaks kohendada. Selline lähenemine on hasartmängu reklaami valdkonnas senini hästi toiminud ja me ei näe põhjust selle kardinaalseks muutmiseks. Oleme nõus, et tõenäoliselt on TTJA-l vaja täiendavat inimresurssi, et nende teemadega tulevikus tõhusalt tegeleda ja järelevalvet teostada.
2. Nõustume, et kaubamärgi reklaami või ekspononeerimise küsimust tuleb muuta konkreetsemaks selles osas, kellele see kohalduma peaks. Hetkel kehtiva reklaamiseaduse sõnastus võimaldab põhimõtteliselt tõlgendada seadust selliselt, et Eestis litsentsi mitteomavad hasartmängukorraldajad võivad teoreetiliselt kaubamärki eksproneerida ilma otseselt reklaamiseaduses sätestatud nõudeid järgimata. Selline probleem esineb sponsorluse puhul, kuna reeglit, et sponsorteavet võib esitada vaid nõutava korraldusloa olemasolul, täna kehtivas reklaamiseaduses ei ole - seetõttu on praktikas esinenud juhtumeid, kus Eestis hasartmänguluba mitteomav hasartmängukorraldaja sponsoreerib kohalikku spordivõistkonda ning näitab oma kaubamärki võistkonna võistlussärkidel. Selline olukord ei ole kindlasti õiglane litsentseeritud hasartmängukorraldajate suhtes.
3. Planeeritava uuringu küsimuste koostamise osas, mis puudutab hasartmängu reklaami ja võlgadesse sattumise seost, soovime kindlasti kaasa rääkida. Leiame, et teemapüstitus ja lähteküsimuste nurk, samuti hilisemad tõlgendused, on väga olulised. Antud uuringu juures tuleb kindlasti arvesse võtta, et inimeste võlgadesse sattumine sõltub kumulatiivselt mitmest erinevast tegurist; näha seda puhtalt hasartmängu reklaami tagajärjena on meelevaldne.
4. Oleme seisukohal, et hasartmängu reklaami keelamine või praegusega võrreldes oluline piiramine ei ole lahendus, ja me ei saa sellega ühelgi viisil nõustuda. Tegemist on riigi poolt kontrollitava ehk litsentseeritud valdkonnaga, milles tegutsevad ettevõtted kohustuvad järgima kehtivat seadusandlust ja teevad seda mitme erineva järelevalveorgani jälgmise all (EMTA, TTJA, RAB). Samuti on antud valdkonnas kehtestatud mitmeid nõudmisi mängijate kaitseks, sh võimalused mängupiiranguteks. Oma teenuste reklaamimise õigus võimaldab suunata eesti mängijaid siinsel turul litsentseeritud hasartmängukorraldajate juurde (nn *player channelisation*). Eesti turul litsentsi alusel tegutsevate ettevõtete teenuse reklaami keelamine või praegusega võrreldes oluline piiramine ainult suurendab litsentsi mitteomavate ettevõtete tegevuse laienemist. Juba täna võtab järelevalveasutustel kuid aega turul litsentsi mitteomavate ettevõtete tegevuse piiramine (nt geoblokeeringu seadmine). Meie hinnangul tuleks just selles valdkonnas järelevalve toimimist tõhustada.

Täiendavate seisukohtade esitamiseks ja arvamuse avaldamiseks soovime tutvuda konkreetsete ettepanekute ja lahendustega, samuti võimaliku seaduse eelnõuga.

Küsimuste korral palume ühendust võtta allakirjutanuga (e-post [ehkl@ehkl.ee](mailto:ehkl@ehkl.ee)).

Lugupidamisega

*(allkirjastatud digitaalselt)*

Tõnis Rüütel

direktor

Eesti Hasartmängude Korraldajate Liit